**NOTĂ INFORMATIVĂ**

**la proiectul Hotărârii Guvernului pentru aprobarea Regulamentului resursei informaționale formate de Sistemul informațional**

**”Moldova LEADER IT Soft” (MLIS)**

|  |
| --- |
| **1.Denumirea autorului şi, după caz, a participanţilor la elaborarea proiectului.** |
| Autorul proiectului Hotărârii Guvernului pentru aprobarea Regulamentului resursei informaționale formate de Sistemul informațional ”Moldova LEADER IT Soft” (MLIS)este Ministerul Agriculturii și Industriei Alimentare. |
| **2.Condiţiile ce au impus elaborarea proiectului de act normativ şi finalităţile urmărite.** |
| Necesitatea elaborării proiectului Hotărârii Guvernului vine în contextul implementării art. 27 alin. (1) din *Legea nr. 71/2023 cu privire la subvenționarea în agricultură și mediul rural*, referitor la utilizarea Sistemului informațional ”Moldova LEADER IT Soft” (MLIS).  Scopul proiectului este digitalizarea procesului de depunere, examinare, evaluare și monitorizare a proiectelor depuse în cadrul Programului LEADER.  Programul LEADER este un program de stat, administrat de Ministerul Agriculturii și Industriei Alimentare, în cadrul căruia grupurile de acţiune locală solicită finanţare, în baza unui plan operaţional, din Fondul naţional de dezvoltare a agriculturii şi mediului rural, pentru funcţionarea proprie și implementarea strategiilor de dezvoltare locală.  Sistemul informațional ”Moldova LEADER IT Soft” (MLIS) este parte componentă a sistemelor informaționale de stat ale Republicii Moldova, pe care va fi ținută resursa informațională departamentală a Ministerului Agriculturii și Industriei Alimentare și a Agenției de Intervenție și Plăți pentru Agricultură, formată în procesul de implementare a Programului LEADER.  Sistemul informațional ”Moldova LEADER IT Soft” (MLIS) va fi utilizat în curând în procesul de implementare a Programului LEADER, care servește drept soluție pentru unele nevoi curente.  Remarcăm, că prin intermediul Sistemului Informațional ”Moldova LEADER IT Soft” (MLIS) se va contribui la gestionarea corectă și transparentă a mijloacelor financiare alocate în cadrul Programului LEADER din Fondul national de dezvoltare a agriculturii și mediului rural, automatizând întregul proces de gestionare și management al mijloacelor financiare oferite de stat, cât și de către partenerii de dezvoltare.  Astfel, proiectul Hotărârii Guvernului pentru aprobarea Regulamentului resursei informaționale formate de Sistemul informațional ”Moldova LEADER IT Soft” (MLIS)stabilește modul de organizare, funcționare și utilizare a Sistemului informațional „Moldova LEADER IT Soft” (MLIS), care reprezintă o sursă oficială de informații referitor la pachetul de documente necesar subvenționării, solicitanții și beneficiarii de subvenții, alocate în temeiul Regulamentului privind acordarea subvențiilor în avans pentru dezvoltarea locală prin implementarea Programului LEADER, aprobat prin Hotărârea Guvernului nr. 277/2022.  Proiectul propus va asigura o politica constantă de dezvoltare a mediului rural prin implementarea Programului LEADER în Republica Moldova din surse publice, simplificând și îmbunătățind procedura de depunere a cererilor pentru verificarea condițiilor de înregistrare a GAL-urilor în calitate de persoane juridice, procedura pentru selectarea GAL-urilor și aprobare a strategiilor de dezvoltare locală, procedura de raportare a GAL-urilor, precum și oferirea informațiilor publice pentru beneficiarii de proiecte.  În acest context, se propune spre examinare proiectul Hotărârii Guvernului pentru aprobarea Regulamentului resursei informaționale formate de Sistemul informațional ”Moldova LEADER IT Soft” (MLIS), care este unica sursă oficială de informații cu privire la profilul și activitatea grupurilor de acțiune locală din Republica Moldova în cadrul Programului LEADER. |
| **3.Descrierea gradului de compatibilitate pentru proiectele care au drept scop armonizarea legislaţiei naţionale cu legislaţia Uniunii Europene.** |
| Proiectul nu conține norme privind armonizarea legislației naționale cu legislaţia Uniunii Europene. |
| **4.Principalele prevederi ale proiectului şi evidenţierea elementelor noi.** |
| Proiectul Hotărârii Guvernului pentru aprobarea Regulamentului resursei informaționale formate de Sistemul Informațional ”Moldova LEADER IT Soft” (MLIS) este destinat digitalizării Programului LEADER din Republica Moldova, reprezentând o bază de date transparentă și necesară pentru părțile implicate.  Resursa informațională a Sistemului informațional „Moldova LEADER IT Soft” (MLIS) este sursa oficială de informații referitor la dosarele de subvenționare, solicitanții și beneficiarii de subvenții, alocate în temeiul Regulamentului privind acordarea subvențiilor în avans pentru dezvoltarea locală prin implementarea Programului LEADER, aprobat prin Hotărârea Guvernului nr. 277/2022.  Informația stocată în Sistemului informațional „Moldova LEADER IT Soft” (MLIS) se utilizează pentru:   1. evidența solicitanților și beneficiarilor de subvenții în avans prin implementarea Programului LEADER; 2. evidența proiectelor de finanțare din cadrul Programului LEADER; 3. monitorizarea implementării proiectelor de finanțare; 4. obținerea informației necesare, în scopul elaborării politicilor în domeniul dezvoltării agriculturii și mediului rural; 5. evidența statistică și monitorizarea repartizării mijloacelor Fondului național de dezvoltare a agriculturii și mediului rural; 6. evidența datelor în alte scopuri, conform legislației.   Astfel, Regulamentul prevede subiecții raporturilor juridice în domeniul creării și mentenanței sistemului informațional, obligațiile și drepturile acestora, controlul și responsabilitatea subiecților, precum și obiectele resursei informaționale a sistemului respectiv.  De altfel, proprietarul Sistemului Informațional ”Moldova LEADER IT Soft (MLIS) este statul, posesorul este Ministerului Agriculturii și Industriei Alimentare, care asigură condițiile juridice, financiare și organizatorice pentru crearea, administrarea, mentenanța și dezvoltarea sistemului informațional respectiv, iar deținătorul este Agenția de Intervenție și Plăți pentru Agricultură, care asigură crearea, administrarea, mentenanța și dezvoltarea respectivului sistemul informațional.  În Regulament este prevăzută, de asemenea, și modalitatea de ținere și asigurare a funcționării sistemului informațional „Moldova LEADER IT Soft” (MLIS), asigurarea protecției și securității informației și resurselor informaționale.  Accesul în Sistemul Informațional ”Moldova LEADER IT Soft” (MLIS) se asigură prin intermediul serviciului de autentificare și control al accesului (MPass), iar în cazul Beneficiarilor care nu dețin semnătură electronică drept metodă alternativă se utilizează autentificarea în doi pași, conturile fiind create individual de către reprezentații GAL.  Așadar, utilizatorii și destinatarii datelor din sistemul informațional sunt autoritățile administrației publice, organele de drept, organizațiile non-guvernamentale, instituțiile financiare, științifice, alte persoane interesate, mandatate cu dreptul de a primi aceste date, în conformitate cu legislația cu privire la schimbul de date și interoperabilitate și legislația cu privire la accesul la informație.  Sistemul informațional va fi interconectat cu alte sisteme sectoriale și platforme guvernamentale, contribuind semnificativ la implementarea Strategiei naționale de dezvoltare agricolă și rurală pentru anii 2023 – 2030.  Astfel, MAIA, care este autoritatea administrației publice centrale, responsabilă de implementarea Programului LEADER, împreună cu partenerii de dezvoltare va contribui la adoptarea bunelor practici în procesul de dezvoltare a economiei locale, crearea noilor locuri de muncă, mobilizarea comunității, îmbunătățirea calității vieții în zonele rurale, precum și crearea noilor servicii digitale, care să corespundă nevoilor rezidenților din zonele rurale. |
| **5. Fundamentarea economico-financiară.** |
| Crearea Sistemului Informațional ”Moldova LEADER IT Soft” **(**MLIS) este asigurată de proiectul *”EU4Moldova: dezvoltarea comunităților locale (LEADER)”,* finanțat de Uniunea Europeană și cofinanțat de Polish aid, precum și proiectul *”Soluții inovatoare și digitale pentru a sprijini dezvoltarea rurală din Republica Moldova”*, finanțat de Centrul Estonian pentru Dezvoltare Internațională.  Mentenanța sistemului informațional va fi realizată din contul și în limita bugetului de stat, precum și din alte surse, în conformitate cu legislația. |
| **6. Modul de încorporare a actului în cadrul normativ în vigoare.** |
| Adoptarea și punerea în aplicare a prevederilor proiectului nu impune necesitatea aprobării a careva acte. |
| **7. Avizarea şi consultarea publică a proiectului.** |
| În scopul respectării prevederilor Legii nr. 239/2008 privind transparenţa în procesul decizional, anunțul de inițiere a elaborării proiectuluis-a publicat pe pagina web oficială a Ministerului [www.maia.gov.md](http://www.maia.gov.md) la rubrica ”Transparență decizională” <https://particip.gov.md/ro/document/stages/anunt-cu-privire-la-initierea-elaborarii-proiectului-hotararii-guvernului-pentru-aprobarea-regulamentului-privind-modul-de-tinere-a-resursei-informationale-formate-de-sistemul-informational-moldova-leader-it-soft-mlis/11843> și pe platforma guvernamentală [www.particip.gov.md](http://www.particip.gov.md).  Proiectul propriu zis se va plasa pe pagina web a MAIA și pe platforma guvernamentală, pentru consultări publice, după anunțarea în ședința secretarilor generali.  Conform legislației în vigoare, proiectul urmează să fie avizat/expertizat de către autoritățile publice și instituțiile interesate, implicate în procesul de punere în aplicare. |
| **8. Constatările expertizei anticorupție.** |
| Proiectul nu se supune expertizei anticorupție. |
| **9. Constatările expertizei de compatibilitate** |
| Proiectul nu necesită expertiză de compatibilitate. |
| **10. Constatările expertizei juridice** |
| Proiectul va fi examinat și expertizat juridic de către Ministerul Justiției. |
| **11. Constatările altor expertize.** |
| Conform legislației în vigoare, proiectul a fost avizat în prealabil de către Agenția de Guvernare Electronică (avizul se anexează), în rezultat fiind îmbunătățit și completat. |

**Viceprim-ministru,**

**ministru Vladimir BOLEA**